Kapenaars dalk binnekort vergoed vir kragbesparingArgieffoto bloot ter illustrasie. (Foto: Unsplash) Kapenaars sal moontlik binnekort vergoed word sou hulle bereid wees om vrywillig van hul elektrisiteitstoestelle af te skakel. Die Stad Kaapstad het ŉ tender uitgereik wat tot gevolg sal hê dat Kapenaars beloon word vir die vermindering van hul kragverbruik wanneer die Moederstad se kragnetwerk onder groot druk verkeer. Sogenaamde derdeparty-entiteite kan oor die volgende maand aansoek doen vir dié tender, sou hulle bereid wees om diegene te bestuur én te vergoed wat ingestem het daartoe dat sommige van hul nie-noodsaaklike elektriese toestelle afgeskakel word. Dit is nie duidelik in watter vorm hierdie vergoeding sal geskied nie. In ruil daarvoor word die derdeparty-entiteite weer deur die metro vergoed ingevolge die tendervoorwaardes en -ooreenkomste. Die derdeparty-entiteite wat via die tender aangestel word sal dan verantwoordelik wees vir die afskakel van die toestelle wanneer die Stad Kaapstad laat weet dat die kragnetwerk onder druk verkeer en elektrisiteitsverbruik verminder moet word. Die toestelle sal na verwagting via geïnstalleerde slimtoestelle namens vrywilligers afgeskakel word. Geordin Hill-Lewis, burgemeester van Kaapstad, sê die vermindering van die vraag na elektrisiteit sal met hierdie tender ŉ kontraktuele vereiste word. “Die kern van hierdie nuwe ingryping is die oortuiging dat klein aksies ŉ groot impak kan hê. Kleiner energieverbruikers kan ŉ groot verskil maak om die ligte in Kaapstad vir langer aan te hou en om te verseker dat die Kaapstadse ekonomie so veel as moontlik versterk en beskerm word.” Hill-Lewis sê dié nuwe inisiatief vorm deel van die Stad Kaapstad se plan om die impak van beurtkrag te versag terwyl die metro daaraan werk om nuwe hulpbronne aan boord te kry om beurtkrag met verloop van tyd in geheel te beëindig. Klik hier om meer van die tenderproses te wete te kom. We’ve unveiled a project that will see some residents volunteering to allow the City to turn off some appliances (like geysers) in exchange for compensation, when supply is strained. This will reduce demand and prevent higher stages of loadshedding.https://t.co/a6qEJ3o1TM pic.twitter.com/r4hdNrTmSv — Geordin Hill-Lewis (@geordinhl) October 3, 2022